10 sedang berhibur bersama GRO ditahan
BUTTERWORTH: Polis menahan 10 individu warga tempatan dan empat wanita Vietnam   dipercayai pelayan pelanggan (GRO) sedang berhibur di sebuah bangunan pejabat yang dijadikan tempat berhibur kerana ingkar Perintah Kawalan Pergerakan Bersyarat (PKPB) dalam serbuan di Taman Industri, Sungai Lokan di sini tengah malam Jumaat lepas. Ketua Polis Daerah Seberang Perai Utara (SPU) ACP Noorzainy Mohd Noor berkata, sepasukan polis yang sedang menjalankan tugas pemantauan pematuhan PKPB di kawasan itu pukul 12.30 tengah malam Jummat lepas mendapati premis itu telah dijadikan pusat hiburan, sedangkan masih dalam tempoh PKPB. “Serbuan ke premis itu   mendapati terdapat sembilan lelaki dan seorang wanita tempatan serta empat perempuan Vietnam sedang berhibur di situ bersama minuman keras dan muzik turut dimainkan di dalam pusat hiburan tersebut,” katanya di sini semalam. Katanya, hasil pemeriksaan lanjut juga mendapati premis itu   beroperasi tanpa permit perniagaan yang sah dan dipercayai ia milik seorang daripada lelaki yang ditahan itu. Beliau berkata, kesemua individu tempatan itu berumur   40   hingga 67 tahun manakala empat wanita Vietnam yang berumur 25   hingga 28 tahun   didapati gagal mengemukakan dokumen perjalanan diri yang sah dan dipercayai masuk menggunakan pas lawatan sebelum bekerja sebagai GRO   di premis hiburan terbabit. – BERNAMA   
See author's posts
